Anexa nr. 10 la HCL nr. \_\_\_\_/2025

**Definirea criteriilor pentru stabilirea de cote adiționale la impozitele şi taxele locale pentru anul 2026**

**1. Scopul definirii criteriilor**

Prin prezenta se urmărește definirea criteriilor pe baza cărora se pot stabili aplicarea unor cote adiționale nivelurilor impozitelor și taxelor locale pentru anul fiscal 2026, în conformitate cu prevederile art. 489 alin. (1) din Legea nr. 227/2015 privind Codul fiscal și cu necesitățile bugetului local, în contextul implementării **Strategiei integrate de dezvoltare urbană a municipiului Sfântu Gheorghe, aprobată prin HCL nr. 384/2023**, cu modificările și completările ulterioare, precum și a **Programului de investiții pentru anii 2025–2026–2027**.

**2. Baza legală**

* Legea nr. 227/2015 privind Codul fiscal, cu modificările și completările ulterioare;
* Legea nr. 273/2006 privind finanțele publice locale;
* HCL nr. 384/2023 privind aprobarea Strategiei integrate de dezvoltare urbană a municipiului Sfântu Gheorghe, cu modificările și completările ulterioare;
* Programul de investiții al municipiului Sfântu Gheorghe pentru anii 2025–2027.

**3. Considerente generale**

Impozitele și taxele locale reprezintă principala sursă de venituri proprii ale bugetului local, resurse necesare pentru finanțarea serviciilor publice, funcționării administrative și implementării proiectelor de dezvoltare urbană. Aplicarea în anul 2026 a unor cote adiționale la nivelurile reglementate de Codul fiscal,se justifică prin:

* **necesitatea asigurării cofinanțării proiectelor de investiții** prevăzute în documentele strategice;
* **menținerea echilibrului financiar** în contextul creșterii costurilor materiale, energetice și salariale;
* **asigurarea capacității administrative** de implementarea proiectelor multianuale.

**4. Criterii pentru stabilirea de cote adiționale la impozitele şi taxele locale pentru anul 2026**

1. **Criterii economice**
   1. **Asigurarea resurselor financiare pentru implementarea proiectelor economice strategice.** Strategia integrată de dezvoltare urbană prevede investiții în infrastructură, economică, digitalizare, mobilitate, eficiență energetică și zone de dezvoltare economică. Pentru realizarea acestora este necesară creșterea veniturilor proprii, inclusiv prin aplicarea unor cote adiționale.
2. **Cofinanțarea proiectelor finanțate din fonduri externe.** Proiectele majore finanțate din fonduri naționale sau externe presupun contribuții din bugetul local. Fără un nivel corespunzător al veniturilor fiscale, implementarea lor ar fi imposibilă.
3. **Consolidarea competitivității economice locale.** Investițiile în infrastructura publică, utilități și servicii urbane cresc atractivitatea mediului de afaceri și susțin dezvoltarea economiei locale.
4. **Criterii de natură socială**
5. **Îmbunătățirea serviciilor publice pentru populație.** Resursele rezultate din impozitele locale sunt necesare pentru modernizarea unităților școlare, extinderea serviciilor sociale, dezvoltarea infrastructurii sportive, culturale și comunitare.
6. **Reducerea disparităților sociale și dezvoltarea zonelor marginalizate.** Strategia stabilește intervenții în cartiere defavorizate, care necesită resurse suplimentare pentru lucrări de reabilitare și servicii sociale extinse.
7. **Creșterea calității vieții.** Investițiile în spații verzi, infrastructură pietonală, siguranță și mobilitate urbană se reflectă direct în îmbunătățirea condițiilor de trai.
8. **Criterii ce țin de necesitățile bugetului local pentru anul 2026**
9. **Acoperirea cheltuielilor de funcționare și dezvoltare.** Creșterea cheltuielilor de funcționare și necesitatea asigurării cofinanțării proiectelor impun majorarea veniturilor proprii prin cote adiționale.
10. **Implementarea Programului de investiții 2025–2027.** Proiectele prevăzute – infrastructură rutieră, utilități publice, clădiri publice, reabilitări energetice, dezvoltare urbană durabilă – implică necesități financiare multianuale.
11. **Asigurarea sustenabilității financiare.** Pentru a evita dezechilibrele bugetare, ajustarea impozitelor este o măsură necesară pentru menținerea capacității administrative și investiționale a municipiului.

**Date economice cu privire la necesitățile bugetului local pe anul 2026:**

Cheltuieli de personal – Total: 49.517.210 lei;

Bunuri și servicii – Total: 52.683.750 lei;

Dobânzi – Total: 6.951.610;

Subvenții – Total: 5.672.170 lei;

Fonduri de rezervă – Total: 200.000 lei;

Transfer între unități ale administrației publice – Total: 33.345.680 lei;

Alte transferuri – Total: 15.811.390 lei;

Asistență socială – Total: 17.096.690 lei;

Alte cheltuieli – Total: 23.196.890 lei;

Proiecte cu finanțare din fonduri externe nerambursabile – Total: 34.714.310 lei;

Proiecte cu finanțare din sumele reprezentând asistența financiară nerambursabilă aferentă PNRR - 49.288.700 lei;

Proiecte cu finanțare din sumele aferente componenței de împrumut PNRR - 87.954.830 lei;

Cheltuieli de capital – Total: 49.693.580 lei;

Rambursare de credite – Total: 3.630.600 lei.

**5. Concluzii**

Aplicarea cotelor adiționale la impozitele și taxele locale pentru anul 2026 este justificată prin:

* necesitatea finanțării proiectelor strategice prevăzute în Strategia integrată de dezvoltare urbană a municipiului Sfântu Gheorghe și în Programul de investiții 2025–2027;
* particularitățile economice și sociale ale municipiului Sfântu Gheorghe;
* asigurarea echilibrului financiar local și a cofinanțării proiectelor cu finanțare externă;
* necesitatea îmbunătățirii infrastructurii și a calității vieții pentru comunitate.

Având în vedere faptul că, autoritatea publică acționează şi deţine controlul direct asupra anumitor instrumente variabile fiscale în stabilirea impozitelor şi taxelor locale, s-au avut în vedere considerentele susmenționate de natură economică, socială, precum şi necesitățile bugetului local, elemente care conduc la identificarea nivelului optim al impozitelor şi taxelor locale, în acest context, adoptarea proiectului privind impozitele și taxele locale pentru anul 2026, cu aplicarea unor cote adiționale, este oportună și necesară.